Jelaskan Sejarah pengesanan dari Planet luar suria dalam bahasa melayu

Dakwaan mengenai pengesanan eksoplanet telah wujud semenjak beberapa dekad dahulu. Sesetengah dakwaan terawal membabitkan bintang dedua 70 Ophiuchi. Pada tahun 1855 Kapten. W. S. Jacob, bertugas di Balai Cerap Madras Syarikat Hindia Timur (East India Company) melaporkan orbit luar biasa yang menjadikannya "berkemungkinan tinggi" bahawa terdapat "jasad planet" dalam sistem ini. Pada tahun 1890-an, Thomas J. J. See dari Universiti Chicago dan Balai Cerap Tentera Laut Amerika Syarikat (United States Naval Observatory) mendakwa bahawa orbit luar biasa membuktikan kewujudan badan gelap dalam sistem 70 Ophiuchi, dengan tempoh 36 tahun mengelilingi salah satu bintang. Tetapi tidak lama kemudian, Forest Ray Moulton menerbitkan kertas kerja membuktikan bahawa sistem tiga bintang dengan tatarajah (parameter) sedemikian amat tidak stabil. Dalam tempoh 1950-an dan 1960-an, Peter van de Kamp dari Kolej Swarthmore membuat beberapa siri dakwaan yang terkenal, kali ini bagi planet mengorbit Bintang Barnard. Ahli kaji bintang kini secara amnya menganggap kesemua pengesanan awal sebagai kesilapan.

Jumpaan yang pertama diterbitkan dan disahkan dilakukan pada tahun 1988 oleh ahli kaji bintang Kanada Bruce Campbell, G.A.H Walker dan S. Yang .  Pencerapan halaju-jejarian (radial-velocity) mencadangkan bahawa planet mengorbit bintang Gamma Cephei (juga dikenali sebagai Alrai). Mereka masih berhati-hati mengenai dakwaan mengesan planet sebenarnya, dan rasa curiga yang berleluasa kekal di kalangan masyarakat ahli kaji bintang selama beberapa tahun mengenainya dan pencerapan seumpamanya. Ini terutamanya disebabkan keupayaan peralatan balai cerap pada masa itu. Satu lagi punca kekeliruan adalah sesetengah planet mungkin merupakan kerdil perang, objek dengan jisim di antara planet dan bintang.

Pada tahun berikutnya, pencerapan tambahan diterbitkan yang menyokong kewujudan planet beredar mengelilingi Gamma Cephei . Tetapi kerja selanjutnya pada tahun 1992 menimbulkan keraguan seterusnya . Akhirnya, pada tahun 2003, peningkatan teknik membolehkan kewujudan planet itu disahkan .

Pada tahun 1991, Andrew Lyne, M. Bailes dan S.L. Shemar mendakwa telah menjumpai planet pulsar yang mengorbit PSR 1829-10 dengan menggunakan variasi masa pulsar .

Dakwaan ini mendapat perhatian ramai, tetapi Lyne dan pasukannya menariknya kembali .

Pada tahun 1993, ahli kaji bintang Poland, Aleksander Wolszczan (bersama Dale Frail) mengumumkan jumpaan planet mengeliling pulsar lain, PSR 1257+12 . Penemuan ini disahkan dengan cepat, dan ia dianggap pengesanan sahih pertama eksoplanet. Planet pulsar dipercayai terbentuk hasil baki luar biasa supernova yang menghasilkan pulsar tersebut, dalam pembentukan planet kali kedua, ataupun baki teras berbatu gergasi gas yang tinggal selepas supernova dan kemudiannya berpilin ke dalam orbit mereka sekarang.

Pada 6 Oktober 1995, Michel Mayor dan Didier Queloz dari Universiti Geneva mengumumkan pengesanan sahih pertama eksoplanet beredar bintang jujukan utama biasa (51 Pegasi) . Penemuan ini merupakan langkah ke dalam era moden penjelajahan eksoplanet. Kemajuan teknologi, terutamanya dalam spektroskopi dengan resolusi tinggi, mendorong kepada pengesanan banyak eksoplanet baru pada kadar pantas. Kemajuan ini membolehkan ahli kaji bintang untuk mengesan eksoplanet secara tidak langsung dengan mengukur pengaruh graviti pada pergerakan bintang utama mereka. Beberapa planet luar suria akhirnya turut dikesan melalui pemantauan variasi kekuatan cahaya bintang yang kelihatan apabila planet melintasi di hadapannya.

Sehingga 2 Oktober 2006, 208 planet luar suria telah ditemui , termasuk beberapa pengesahan mengenai dakwaan semenjak akhir 1980-an. Kebanyakan jumpaan ini dilakukan oleh pasukan yang diketuai oleh Geoffrey Marcy di Universiti California Lick dan balai cerap Keck. Sistem yang pertama yang dikesan sebagai memiliki lebih dari satu planet adalah Upsilon Andromedae. Dua puluh sistem planet pelbagai kini diketahui. Antara eksoplanet yang diketahui adalah empat planet pulsar beredar mengelilingi dua pulsar berlainan. Pencerapan inframerah cakera habuk circumstellar turut mencadangkan kewujudan berjuta komet dalam beberapa sistem luar suria.